প্রাচীন যুগে যখন রাজা বাদশাহরা ছিলেন না তখনো মানুষ গোত্র বা কৌম বা কওমভুক্ত হয়ে থাকত। নিজেদের ভেতর নিজেরাই কওমের নিয়মকানুন তৈরি করে জীবনযাপন করত। এর পরে রাজা বা বাদশাহ ব্যবস্থা আসে। রাজা বা বাদশাহরাও নিয়মনীতি তৈরি করে দেশ ও প্রজাদের পরিচালনা করতেন। এর ভেতর অত্যাচারী বাদশাহরাও ছিলেন। যেমনÑ ফেরাউন, নমরুদ, জার, সিজার। আধুনিক যুগেও আমেরিকার মতো অত্যাচারী সন্ত্রাসী অত্যাধুনিক রাষ্ট্র আছে। আবার আরব ও মধ্যপ্রাচ্যের বাদশাহরাও জনগণের অধিকারকে স্বীকার করেন না। সেখানে কোনো গণতন্ত্র নেই। আবার চীন বা মিয়ানমারেও গণতন্ত্র নেই। এরা সবই কিন্তু জাতিসঙ্ঘের সদস্য। আমেরিকা গণতন্ত্র কায়েমের জন্য ভিনদেশ আক্রমণ করে ব্যাপক হারে মানুষ হত্যা করে। আমেরিকাই বিশ্ববাসীকে বুঝিয়ে দিয়েছে গণতন্ত্র, মানবতাবাদ ও কথা বলার অধিকার একটা স্লোগান মাত্র। আসল কথা হলো শক্তি। একসময় গণচীন বলত, ‘পাওয়ার কামস আউট অব ব্যারেল অব গান। মানে বন্দুকই ক্ষমতার উৎস। চীনে গণতন্ত্র নেই, তবুও আমেরিকা চীনের সাথে গভীর বন্ধুত্বে আগ্রহী। সৌদি আরবে চলছে রাজতন্ত্র বা বাদশাহি। সে দেশের বাদশাহর সাথে আমেরিকার রয়েছে গভীর বন্ধুত্ব। এর মানে গণতন্ত্র ও মানবতা বড় কথা নয়। সব কিছুই আমেরিকার স্বার্থ। তবে এ কথা স্বীকার করতে হবে যে আমেরিকা ও ইউরোপের দেশগুলোতে মত প্রকাশের অধিকার আমাদের চেয়ে হাজার গুণ বেশি, যদিও সেখানে রেডিও, টেলিভিশন, সংবাদপত্রসহ সব প্রকার প্রচারমাধ্যমকে করপোরেট হাউজগুলো নিয়ন্ত্রণ করে। এসব হাউজও নাকি আমেরিকার সরকারগুলোকেও নিয়ন্ত্রণ করে। বাংলাদেশ গরিব দেশ। রাজনীতিকেরা ওয়াদা করেছিলেন সোনার বাংলা উপহার দেবেন। না, আমরা সোনার বাংলা পাইনি। ’৭৪ সালে টিসিবি কর্তৃক মহান ভারত থেকে আমদানিকৃত সুন্দরী শাড়ি নিয়ে জাতীয় মজাদার আলোচনা হয়েছিল। সংসদে এর নাম দেয়া হয়েছিল সোনার বাংলা শাড়ি। সুন্দরী শাড়ি ছিল দশহাতি। পুরো শরীর ঢাকা যেত না। ওই শাড়ি পরলে ভেতরের সব কিছু দেখা যেত। ওই সময়েই বাসন্তীর জন্ম হয়েছিল। সে শাড়ির অভাবে জাল পরেছিল। সে ছবি ছাপা হয়েছিল ইত্তেফাকে। মহান ভারত বললাম এ কারণে যে, বন্ধুদেশ নিয়ে এখন কোনো মন্দ কথা বলা যাবে না। বন্ধুদেশ নিয়ে লেখার অভিযোগে আমার বিরুদ্ধে একবার মামলা হয়েছিল। যেকোনো মন্দ আইন থাকলেই পুলিশ থেকে শুরু করে সরকারের উচ্চপর্যায়ের নাগরিকের বিরুদ্ধে মামলা করতে পারে। ভারতে সম্প্রচার নীতিমালা বা প্রেস অ্যান্ড পাবলিকেশন আইন চালু হয়েছে ব্রিটিশ আমলে। ব্রিটিশ আইনের মূল লক্ষ্য ছিল পরাধীন নাগরিকদের কঠোর নজরদারি ও নিয়ন্ত্রণে রাখা। সে আইন এখনো ভারত, পাকিস্তান ও বাংলাদেশে চালু আছে। কোনো সরকারই ওই সব আইনকে গণমুখী করেনি বরং নিবর্তনমূলক আইন দিন দিন বেড়ে চলেছে। বঙ্গবন্ধু শেখ মুজিবুর রহমান নাগরিকদের শাস্তি দেয়ার জন্য ’৭৪ সালে স্পেশাল পাওয়ার অ্যাক্ট করেছেন। ব্রিটিশ আমলে করা নিবর্তনমূলক আইন ৫৪ ধারা এখনো জারি আছে। এই আইনের দ্বারা পুলিশ বা সরকার যেকোনো নাগরিককে কোনো কারণ না দেখিয়ে গ্রেফতার করতে পারেন। বিশেষ ক্ষমতা আইন বলে যেকোনো নাগরিককে আটক করে বিনা বিচারে আটক রাখতে পারে। রাজনীতিতে অসত্য বা মিথ্যা একটি বড় অস্ত্র বা হাতিয়ার। এর মাধ্যমে জগৎবাসী, দেশবাসী ও জনগণকে সহজেই বিভ্রান্ত করা যায়। অসত্য বা মিথ্যা কথা বলে ক্ষমতায় আসা যায়। মিথ্যা কথা বলা, মিথ্যা সংবাদ পরিবেশন করা আমেরিকা বা তার মিত্রদের ধর্মে পরিণত হয়েছে। লোকে বলে নিজেরাই টুইন টাওয়ার ধ্বংস করে বিশ্বব্যাপী অশান্তি বাড়িয়ে দিয়েছে। গণবিধ্বংসী মারণাস্ত্র আছে অভিযোগ করে সাদ্দামকে হত্যা করেছে, ইরাকের লাখ লাখ মানুষকে খুন করেছে। সেই ইরাক আজো অশান্ত এবং প্রতিদিন সেখানে মানুষ মারা যাচ্ছে। সেই অশান্তি সারা আরবে ছড়িয়ে পড়েছে।